SAN FERNANDO CITY, LA UNION - RUGIANEN dagiti opisyal ti barangay a waknitan ti kalsada nga agturong iti maibagbaga a karkarna a bubon idiay Brgy. Sta Monica, Bauang, La Union.
Segun ken ni Brgy. Captain Elbert De Castro, mangrugi ita a lawas ket masapul a madalusan ti dalan tapno maisubli ti pannakaaramat ti nasao a bubon a mapapati a makaagas iti sakit ti kudil.
Inlanadna a mismo a ti lolona ti nakapadas a naagasan babaen laeng ti panangisapsapona iti danum manipud iti bubon.
Kalpasan ti sumagmamano laeng nga aldaw ket nagimbagen ti sugat iti iman ken sakana.
Innayon pay ni De Castro a ti nasao a bubon ket naaramid idi pay panawen dagiti Kastila a simmakop ditoy pagilian ngem nabayagen a saan a naaramat daytoy manipud idi natay ti lolona.
Gapu iti daytoy, panggepda nga isubli ti nasao a bubon ken pagbalinen a maysa a tourist spot iti nadakamat a barangay.
Kabayatanna, sigud metten nga inlawlawag ti Mines and Geosciences Bureau a dagiti bubon ditoy probinsia ket nabaknang iti magnesium a segun kadagiti eksperto ket mayat iti kudil.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn